કલ્ચરનો અર્થ પેન્ગ્વિન લેક્સિકૉને આ પ્રમાણે આપ્યો છે. કલ્ટિવેશન, કૉમર્શિયલ ગ્રોઇંગ ઑર બ્રિડિંગ, આર્ટિફિશિયલ રિયરિંગ ઑફ બૅક્ટેરિયા, ટેસ્ટ (ટીએએસટીઈ), જજમેન્ટ, હાઈ ઈન્ટેલેક્ચ્યુઅલ ઍન્ડ ઍસ્થેટિક ડેવલપમેન્ટ, સ્ટેટ ઑફ ઈન્ટેલેક્ચ્યુઅલ ઍન્ડ સોશિયલ ડેવેલપમેન્ટ ઑફ એ ગ્રુપ, ટાઈપ ઍન્ડ ડિગ્રી ઑફ સિવિલિઝેશન. અંગ્રેજી શબ્દોના કહેવાતા ગુજરાતી અર્થ આપતી આપણી ડિક્શનેરીઓ અભણ માણસોએ લખેલી ગુનાહિત ચીજો છે એટલે તેમાં કલ્ચર કે સિવિલિઝેશનનો અર્થ શોધવા જવું એ તો હિન્દી સિનેમાના ગાયનમાં કાવ્યતત્ત્વની ખોજ કરવા જેવું કે સો મણ રૂમાં ખોવાયેલી સૉય ગોતવા જેવું દુષ્કર કાર્ય છે. ગુજરાત વિદ્યાપીઠનો સાર્થ જોડણીકોશ અંગ્રેજી શબ્દોની બાબતમાં મહેતો મારેય નહીં ને ભણાવેય નહીં જેવો છે. એમાં સભ્યતાનો અર્થ સંસ્કૃતિ, અને સંસ્કૃતિનો અર્થ સભ્યતા અને બેઉનો અર્થ સામાજિક પ્રગતિ એવો આપ્યો છે. ફરી આઈન્સ્ટીનને યાદ કરવો પડે: આ પ્રગતિ શબ્દ સાપેક્ષ છે.